Hajko, Jozef, poslanec NR SR (2024-01-19):
Pán predsedajúci, ďakujem za slovo. Milé kolegyne a milí kolegovia, mám náročnú úlohu, a to nebudem asi taký atraktívny ako môj predrečník kolega Šmilňák, ale skúsim, skúsim trošku iný pohľad, trošku sa pozrieť viac do budúcnosti a azda to tým vyvážim. Podľa priebehov rokovania to vyzerá tak, že schválenie takejto dôležitej legislatívnej normy v skrátene... teda nie schválenie, ale schválenie skráteného konania o takejto norme bude asi skutočnosťou, a pritom všetci to vieme, viackrát sa to tu opakovalo, skrátené konanie nie je na mieste. Už keď nie je pre nesplnenie podmienok, ktoré si skrátené konanie vyžaduje, ale už pre obsah a dosah vlastne samej navrhovanej úpravy. KDH je proti skrátenému legislatívnemu ko... legislatívnemu konaniu a budeme robiť všetko preto, aby sa o návrhu zákona komunikovalo v riadnom legislatívnom konaní. Táto novela je zlá, poškodí Slovensko, jeho obyvateľov. Konkrétne sa už o tom hovorilo veľa a nebudem to rozvádzať ďalej. My na Slovensku, samozrejme, chceme mať právny štát, preto ak bude naozaj hroziť, že takáto legislatívna norma sa príjme, predložíme vlastné pozmeňovacie návrhy. Dostatočným argumentom pre vládu nemôže byť to, že v predchádzajúcich rokoch po nástupe vlády Igora Matoviča sa udiali prešľapy. Tieto vlády mali opodstatnenú motiváciu konať rázne. Výsledkom sú napokon desiatky odsúdených a vrátane predstaviteľov prokuratúry, polície alebo v štátnych inštitúcií, vládnych inštitúcií z čias spred roku 2020. Argumentom predkladateľa tohto návrhu zákona, ktorý posiela Slovensko do ohrozenia vnútornej bezpečnosti štátu a zvýšenia kriminality, nemôže byť, že sa udiali niektoré prešľapy. Napríklad tu boli mediálne úniky pri vyšetrovaniach. Umelo sa reťazila väzba zadržaných. Sú podozrenia, že väzba sa neužívala ako metóda vyšetrovania. Nič to nemení na veci, že návrh zákona je na stole a hrozí, že čoskoro poslanci tesnou väčšinou vládnych strán skrátené konanie schvália. Potom sa už bude rokovať o samom zákone. Postavme si otázku, čo bude potom, ako budeme postupovať ďalej? Už som spomenul, že po schválení nastanú pre Slovensko veľké škody. Kombinácia finančnej rozšafnosti v časoch prudkého zadlžovania vysokozaťaženého štátu a deformovania trestného práva spojená s amnestovaním nedávnych činov, môže doviesť Slovensko k priepasti dlhodobej stagnácie, poklesu životnej úrovne a ďalšiemu exodu šikovných ľudí. Toto nesmie nastať, preto náš tím odborníkov pripravuje rozsiahlu sériu pozmeňovacích návrhov, ktoré odstraňujú najväčšie riziká vládnej novely. Cieľom týchto zmien je priniesť čiastočné zlepšenie trestnej politiky, avšak bez rozkladu právneho štátu a ohrozovania základných práv. Súhlasíme s tým, že Slovensko potrebuje rozumnú a spravodlivú reformu Trestného práva, ktorej súčasťou má byť aj vhodné zníženie trestných sadzieb. Znižovanie sadzieb však nesmie byť motivované osobnými záujmami úzkej skupiny ľudí, ale výlučne verejným záujmom. Vládou navrhované, vládou navrhované zmeny, žiaľ, nemožno považovať za spravodlivú reformu, keďže znižovanie trestov spolu s inými na mieru šitými zmenami môže viesť k faktickej dekriminalizácii korupcie a iných závažných foriem ekonomickej kriminality. Problém je, že na Slovensku nedokážeme veci vnímať zdravo a stredovo. Takáto dôležitá legislatíva, akoby bola hrubou odpoveďou za minulé roky. Žijeme v bipolárnom svete, kde sú všetci čierni alebo bieli. Keď bolo treba skôr pomenovať, ktoré veci sú správne a ktoré chybné, keď sa v minulosti stali, tak to bolo treba spraviť. Teraz sa preklápame niekam, čo je neúnosné. Politický revanš nemá cieľ odstrániť, čo do systému spravodlivosti nepatrí a napraviť, čo je prekonané. Ak pôjdeme týmto smerom, ohrozí sa vnútorná bezpečnosť štátu. Čaká nás zastavenie vyšetrovaní, ku ktorým sa už nikdy nevrátime. Porastie kriminalita, lebo prostredie na ňu bude žičlivejšie. Preto treba takýto návrh zásadne odmietnuť. Vráťme sa na začiatok a poďme odborne diskutovať. Využime štandardný legislatívny proces. Akokoľvek sa zdá, táto výzva platonická, budeme na nej trvať. Je to v záujme nás všetkých vrátane voličov vládnych strán.